Tuvi l’otru día nel Teatru Campoamor viendo y, presumiblemente esfrutando, d’una de les óperes más guapes de Wolfgang Amadeus, el neñu prodixu de Salzburgo: «Don Giovanni». O seya, pa los españoles que fuimos paridores d’unos cuantos «don Juanes» lliterarios, el don Juan Tenorio. El críticu musical Ramón Avello ya lo alvirtiere’l día del estrenu pero, pese a ello, salí dafechamente aterráu, non pola obra en sí que yá ye abondo tenebrera (hai que recordar que solía representase poles feches de Difuntos) sinón pola visión escénica que presentó una señora vasca de nome Marta Eguilior. Esta señora que paez tener la so llucha particular escontra’l machismu, lo cuál ye fondamente respetable y a la cuál nos axuntamos la mayoría d’homes y muyeres, piensa que too ye válido a la hora de la so batalla y asina tresllada, a una obra ayena, la so visión d’esti fenómenu. D’esi mou, tresforma l’espíritu inicial de la obra de Mozart (una ópera bufa) nun panteón del mal gustu y de la manipulación escénica, trayendo «pelos pelos» a un personaxe asesín, violador y macarra que se pasea pol escenariu semándolu de sangre y violencia y cayendo, inclusive, nel canibalismu, nuna de les escenes de peor gustu que vi na mio vida.
#000003
Too ello fizo que la guapísima música de Mozart quedare enmarañada nuna visión escurantista que, en munches ocasiones, nun pegaba colo que tábemos sintiendo a la estupenda Orquesta Filarmonía dirixida, amás, por una muyer, Elena Mitrevsca, y a un piñu d’actores y cantantes que bastante ficieron con caltenese de pie dando lo meyor de sí mesmos. D’ente ellos yo destacaría a la soprano Irene Palazón, que fizo una estupenda doña Anna y a Laura del Rio nel papel de doña Elvira, muyer del interfectu Giovanni, que cantó con convencimientu y bon gustu. Cumplieron los demás cantantes del repartu, con un capítulu especial pa los disgustos que-y debió dar el personaxe a Ihor Voievodin, nun papel que nun hai perres que lu paguen. Allégrome que Mozart lleve muertu munchos años, porque si’l probe llevantara la cabeza o volvía a morise o salía escorrexando detrás de la escenógrafa en cuestión. En fin.
#000005
Conceyu Bable-Xixón y «Las Candelas»
#000010